**Adventná príprava**

**Cvičenie v praktickom kresťanskom živote – v priateľstve s Bohom**

**Typické obdobia v liturgickom roku na intenzívnejšie prehĺbenie praktického života s Bohom, a v spoločenstve Boha s ľuďmi – teda Cirkvi, sú advent a pôst. Pripravujú človeka na dar, ktorý dáva Boh.**

**Čo je advent:** Advent je čas stíchnutia a prípravy na príchod Ježiša. Pripomíname si ako sa ľudia pripravovali, aby Ježiša spoznali a prijali ho. Aj my sa teraz pripravujeme, lebo ho chceme prijímať vo sviatostiach a raz sa s Ním chceme stretnúť a vidieť ho na vlastné oči. Od našej prípravy závisí, ako to dopadne.

**Čo** [**treba urobiť**](#_top)**:**

* **Adventný veniec.** Ten nám ukazuje, že čas Vianoc sa blíži. Je pomôckou na **stretnutie rodiny**, **spoločnej modlitby** (poďakovanie za to, čo je dobré a krásne v našom živote; odprosenie – veď každý má svoje slabosti, ktoré vedia druhým ublížiť, prosby za tých, čo potrebujú pomoc i navzájom za seba v rodine) a **rozhovorov**, kde vyjadrujeme svoje radosti a starosti, ale aj túžby po tom, čo potrebujeme. Je pekné, ak si rodina niečo spolu zaspieva a zahrá. **Učíme sa počúvať, aby sme vedeli prejaviť lásku druhým.**
* **Modlime sa spolu**. Najviac nám pripomína toto obdobie **modlitba Anjel – Pána (tú sa naučíme).**  Pomáha nám prerušiť činnosť a obnoviť si kontakt s Bohom a jeho Veľkým darom - Ježišom. Vovádza nás do spoločenstva s Máriou, ktorá prijala pozvanie Boha stať sa mamou Ježiša - Božieho Syna.

Mnohí veriaci sa ju modlia tri krát denne: ráno, na obed a večer. Pripomína nám to, čo urobila Mária, aby Ježiš mohol na svet prísť a to, že nám pomáha aj teraz.

* **Pozývame vás na rorátne sv. omše** – sv. omše cez týždeň v advente (väčšinou sú ráno a sa konajú do 17.12., no v niektorých farnostiach kvôli času sa konajú aj večer **– sledujte farské oznamy - http://www.zilina.sdb.sk/farnost/oznamy/** ). Pokojný čas rezervovaný na sv. omšu pomáha človeku premieňať srdce. Božie Slovo a jeho mimoriadna prítomnosť nám skutočne pomáha a posilňuje. Potrebujeme sa naučiť dobre hospodáriť s časom, aby mal v rodine každý možnosť čerpať zo sv. omše, premáhať svoju pohodlnosť, neporiadnosť, strach a iné slabosti, ktoré nás vedia držať ďaleko od Božej posily.
* **Čas na zmierenie sa s Bohom a ľuďmi**. Odstránenie hnevov a prekážok. Rodičia a tí, ktorí boli už na 1. sv. prijímaní si nájdu čas **ísť na sv. spoveď**. Ak je nejaký problém – že nemôžu, snažia si nájsť čas, aby sa s kňazom porozprávali, o tom, aké kroky urobiť v ich situácii (každá je originálna).
* **Mimoriadny čas na pomoc chudobným, opusteným**, ... (Láska, ktorá pomáha sa volá CHARITA). Advent je pravidelným každoročným časom zjednocovania síl na odstránenie nespravodlivosti a biedy. (Ježiš sa narodil v jednom z najbiednejších miest).
* **Čas na posilnenie vzťahov v rodine a širšej rodine i v Cirkvi** (návštevy a Adventné popoludnia vo farnosti)
* **Postupne si zdobíme stromček. Rastieme v sile konať s radosťou dobro a v schopnosti včas sa vzoprieť zlu. Ide o cvičenie v cnostiach – čo je výzdoba vlastného srdca pre Ježiša.**

Získavame cnosti (čnosti), aby očakávaný Mesiáš našiel naše srdce pripravené. Stávame sa schopní vnímať a robiť s ľahkosťou dobro, ktoré máme konať ako prejav lásky voči Bohu a blížnym. Stávame sa tak bližšími priateľmi Ježiša. **Rastieme tak vo viere, nádeji a v láske. Aby sme dobre videli srdcom.**

Legenda k jednotlivým skutkom, ktorú majú aj deti:

**Pomôcka, aby sa mohol narodiť Ježiško aj v mojom srdci:**

**Sviečka** – modlitba

**Hviezda** – sv. omša rorátna, nedeľná

**Lízanka** – návšteva na posilnenie vzťahov

**Anjel** – vzdať sa pohodlia, usilovná práca

**Salónka** – vzdať sa sladkosti, nepreberať v jedle

**Guľa** – štedrosť, vedieť sa rozdeliť

**Huba** – pochváliť, vedieť sa tešiť z dobra druhých

**Ryba** – ovládanie hnevu, aby som nezranil druhých

**Srdce**- čistota, chrániť oči a uši pred nečistými vecami

**Zvonček** – vedieť odpustiť, nehovoriť o chybách druhých

Na stromčeku je štvorček = 1 deň (24 dní do Vianoc) – doň si každý deň deti zaznačia, čo sa im podarilo získať.

**Cieľ prípravy je žiť naplno v praktickej láske – čo je vlastne svätosť. (aj keď máme svoje hranice i rezervy, dôležité je že sa snažíme, hľadáme a nevzdávame sa, lebo nevychádzame iba zo svojej snahy ale zo živého vzťahu s Bohom a s tými, ktorí nás majú radi).**

Napr. **sv. Alojz,** ktorý sa vedel aj zabávať. Keď sa ho raz v čase rekreácie pri hre pýtali, čo by urobil, keby vedel, že o chvíľu zomrie, odpovedal: "Pokračoval by som v hre." Táto epizódka svedčí tak o Alojzovom všestrannom záujme o život, ako aj o jeho čistom, spokojnom svedomí, spojenom s odovzdanosťou do Božej vôle.

**Čo nás čaká – úloha z prípravy pre rodičov a deti:**

Urobiť si plán, ako naplno a pokojne prežiť advent – je to čas prípravy.

Každý deň si nakresliť značku do štvorčeka (=jeden deň) čo sa mi podarilo urobiť.

Pokúste sa urobiť si pekný večer – aby bolo vnímať, že sa chystáte na krásne Vianoce – ktoré majú pripraviť Ježišovi miesto aj tam, kde ešte doteraz nemohol prísť...

**20.1.2019 bude ďalšie stretnutie**. Na toto stretnutie si prineste so svojim dieťaťom stromček, ktorý bude témou rozhovoru v skupinke – pokúsime sa zhodnotiť prípravu na Vianoce (čo je časťou prípravy na 1. sv.prijímanie) . Tieto stromčeky potom odovzdáme na najbližšej spoločnej sv. omši ako obetný dar.

Počas prípravy na 1.sv.prijímanie objavíte, čo ide už ľahko a s radosťou a to, čo treba ďalej rozvíjať s trpezlivosťou.